VÖG VOLAPÜKA 





O Volapükaflens Valöpö! 


Mens mödik da vol neai elärnons ad reidön. Pro obs, atos binos 
nekredovik, bi utans, kels no sevons blesiri reida no dalabons lifi fulik. In 
läns Vesüdäna, pluamanum menas gebons aldeliko legivoti at. Jenöfo no 
kanobs fomälön lifi nen kanön reidön, samo, nemis sütas lä obs, delagasedis, 
penedis . . . 


. . „Ebukis! Mödikans reidons bukis, kels givons obes noli alsotik. 
Jenöfo buks ebinons divöp nola sis cilüp. In jul, buks efövons dugäli obas. 
Su pads bukas kanobs juitön konotis, kanobs visitön länis votik nen lüvön 
bradastul, kanobs dunön mödikosi. Buks binons äs flens gudik. 


Büo mens äreidons bukis aldeliko. Lüköm televida, ye, esäkuradükon 
menis mödik in tefat. Anu mödikans buükons ad seidön okis fo televidöm ad 
logön magodis leäktronik. No plu vilons reidön bukis äs büo. Mutob sagön, 
das televidaprograms ömik binons legudiks, fimo, ab mödikna enekälobs 
täleni reida kodü datuvot at. 


Neai glömobsös buädi obsik ad kanön reidön alsotikosi, pato bukis. 
In yegeds Volapükik i dabinons vöds, kels no binons ai suemoviks. 
Kodü atos, edunob lisedi su pad 56, kel ninädon vödis nekösömik. 


Dureidolsös vödis at balido, ad kanön gudikumo suemön onis in yegeds tefik. 
Danö! 


Valikosi Gudikün Oles ed Olikanes 


sedom j 

FURMID REDIK (1) 
(fa hiel Tiberio Madonna) 


Seimüpo äbinon furmid redik, kel älödom in fot gretik. Äsevom 
legudiko ad klänedön oki, ad no pafidön fa böds. Vüo ädalilom bödis, 
kels äspikons dö tävs, dö flits love mel, e dö veit mela. 


Fino furmid redik ätikom: “Neai elogob meli, ed öplidob vemo 
ad logön oni.” 


Sekü atos, äsäkom caradi: “Lio kanob-li logön meli? Su veg 
kelik mutob-li tävön? Carad ägespikom: “Binob vemo geilik, ab no 
saidiko geilik ad logön meli; sekü atos no sevob kiöpo binon. Säkolös 
flibi, kel bunom geilikumo ka ob; fümo ulogom meli, ed osevob vegi. 
Dönulogö !” 


Seko furmid äsäkom flibi säki ot. Flib ägespikom: “Bunob 
geilikumo ka näsäks valik, ab no saidiko ad logön meli. Mutol 
begrämön bimi geilikün fota, e pö sömit bima, fümo ologol meli. 


Furmid fino ätuvom bimi geilikün fota gretik, ed äprimom ad 
begrämön oni. Ädulos lunüpo, ab fino ärivom sömiti bima Äzilogom 
go kälöfiko ma lüod alik, ab neseimo äkanom logön meli. Nekoteniko 
äprimom ad säxänön, ab sunädo älilom bödis ömik, kels äflitons lüodü 
om, bi nästs äbinons in bim at. 


Nu furmid äjekom dub atos, ed äprimom ad sukön klänedöpi. 
Suno ätuvom topi gudik nilü nästs. Is äkanom lilön onis, kels 
äbespikons töbi zesüdik ad flitön love mel veitik. 


Seko furmid redik ätävom fagoti lunik love kamaläns e belems. 
Fino älükömom lü zìf gretik. Us valikos äbinon gretik, nulik e bisarik. 
Valikos äbinos go magädik, ab i dredül Us äbinons dakosäd e noid 
mödiks, e su süt äbinos mu riskädik, bi jafäb smalik äs om äriskom ai 
deadi. Jenöfo furmid ämutom rönön go vifiko, ma lüods valik, ad no 
patroivön. Seko äjekom vemo. 





Fino ätuvom hogi smalik donü silikratabumot, bal bumotas 
geilikün e veütikün zifa. Us furmid äsenom sefik. 

Se hog älogedom lü süt plödo. Älogom jafäbis gretik e bisarikis, 
kels äbeigolons ve süt; äbinons vo gianagretiks - no äs böds, ab 
gretikums. Furmid äsäkom oki: “Kins binons-li jafäbs at so jeikiks? 
Neai büo elogob somikanis. 





“Binons mens,” ägespikom blatad nilü om in hog. “No jenöfo 
sevol-li onis? Kiöpao kömol-li? 


“Kömob se fot gretik, fagotü lunik de top et bisarik; egolob dü 
düps mödik büä ekömob fino isio.” 


“Top bisarik at binon zif, ed if no sevol oni, no okanol lödön is, bi 
zif binon top vemo riskädik pro utans, kels no sevons oni, ed ol no binol 
zifafurmid.” 


“Ab no dabinons-li zifafurmids?” äsäkom furmid redik. 


Blatad ägespikom: “Fümiko dabinons, ab ekösömikons ad lödön 
is, egudiko sevons riskädis zifa.” 


“Ab kiöpo binons-li? No elogob furmidis votik.” 


“No elogol onis, bi no golons ve süt, äs ol. Kisi dunol-li is? 
Kikodo binol-li in zif at ko dakosäd so gretik? No binos-li gudikum pro 
ol in fot gretik?” 


“Binob is, bi vilob logön meli. Neai büo elogob oni, Sevol-li 
kimodo kanob logön oni, kimodo kanob sevön topädi ona?” 


“Ad logön meli, “ äsagom blatad, “mutol binön mu gretik. 
Mutol begrämön silikratabumoti at jüi tead löpikün - tän ologol meli.” 


Furmid ädanom ladöfiko blatadi, ed äprimom ad grämön. Vüo 
äbetikom menis e gretoti atanas. “Binob so vemo smalik; äsevob, das 
binob smalik ven älogob bödis, ab lo mens, dasevob , das binom mu 
smalik. 


Ägrämom dü lunüp, e pos düps mödik älükömom fino lü tead 
löpikün. 
Finot sö i mul 

VIENS NEVOTÜKAMA 
(f: Frank Roger) 


“Ekö top,” ätikom hiel Henry. Äparkom toodi oka flanü veg, 
änexänom, e nevifiko ägrämom sui lubel, keli ibepenoy suvo ome.. 


Fino, äkanomöv, om it, fümodön verati, u no, tefü top at 
basarikün, kö, ma mödikans, val ämufon ai, e kö votükam äbinon nom 
laidik. Mens tikälik mödikün imoikons ai konotis valik tefü top at äs 
sams pöpakonädas lukredik, jafäds magäla, kels änitedons te 
balugälanis; kels änitedons i magiälanis, kels ävilons skeapön balfomi 
gedik, äsi naüti lifa aldelik. 


Obinom ye balidan ad küpedön, das mens tikälik sötons gebön 
metodi plakik ad fümodön lonöfi konota seimik. De leced nolavik, 
lekreds stabü büsuemods e bücödots binons leigo nezepabiks, soäs 
lekreds stabü lukreds simü logam omik. El Henry äküpedom, das 
no ädabinons nims us, kuratiko äs äsagoy ome. Natamöf nimas 
äsevädon, das bos nenatöfik äreigon in top at, ma sagäd, ed ävitons 
oni lölöfiko. Dido, no älogom bödis in sil, ni yatis, kels äzirönons su 
glun, no igo näsäkis, kels äzibrumons zü flors. Top lölik äbinon tädiko 
stilik. 


“Xamobös dini kälöfikumo,” ätikom el Henry, ed äprimom ad 
nexänön klivi. Vien fibik äneleodükon heremi blonik nebundanik oma. 
Jünu val äjinon saidiko takedik, nomik. Seko kiöpo äbinons-li 
votükams, kelis länod at niludo äsufon? | feled, i vat, kel änidon dis sol 
gölik hitüpa; fot fagik, sil blövik, äsi lefogils ömik, no äjinons pereigöls 
fa votükam seimik. Äzilogom, ab plä moam nimas, plad at no äbinon 
nekösömik. 


Hiel Harvey älemufükom kapi. Äsötom sevön osi.  Itikom-li 
jenöfo, das ötuvom votükamis magivik is? Nomöf zuamöpa omik te 
älesion tikamagoti oma tefü valikos alna. Ab bi ikömom isio, no nen 
bölad saidik, öbinos frutik ad zispatön boso ad juitön jöni äsi stili topa. 
Älemufükom kapi ad jedön heremi bundanik oka sui bäk, äs göb 
lunik, ed änexänom klivi. Äcedom, das top at öbinon top dialik ad 
juitön pignigi. Is äbinon vien ti nonik, e stom äbinon saido vamik. 

Äsäklotom yäki oka, ed ägolom lü flumed. Vat flumeda äbinon 
ton soalik, kel äbreikon seili. 


El Harry äskrutom länodi valöpo, ab nos ivotikon sis lüköm oma: 
feled, flumed, bims su klivs belas in fagot, sil blövik, moam nimas. 


Äfärmükom logis dü timül, ed äjuitom stralis vamik sola, kels 
ästralons sui kap pejeiföl. “Top at no dalabon nämädi magivik,” 
ätikom, “ab binon fümo stunabik.” 


Ädeükom butis e lustogis, ed ästepom ini vat koldülik. Äbinos 
so klietik, das äsludom ad säklotön i nibliti, äsi plöjiti, ed ämegom dü 
minuts ömik in vat jüi zekoap. 


“Benö!” ätikom hiel Hector, kel ägestepom sui yeb, “mutob 
golön lomio anu.” Suno koap oma äbinon sägik, ed ägebom pl ad 
sägükön heremi blägik, kel ärivon zekoapi. Poso älenlabom juüpi 
Skotänik oka, äjoikom futis ini sandals dönu, ed äjedom mänedi oka züi 
jots. 





Hiel Horace ägexänom lubeli nevifiko; de sömit äflekom oki; e 
dü tim nelunik älülogom lü länod in pödaglun. Feled, flumed, fot e bels 
äbinons jenöfo ots, äs bü lüköm oma, e bo no ivotikon sis lelunüp. 
Ägluksmilom, ed älemufükom kapi. Mens balugälik, lukredik! 
Nemuiko äkanom refudön lesagis nentäläktik atanas ko blöfäd, das 
äsevom gudikumo, bi itävom usio, ilogom me logs lönik dinädis jenöfik. 


Hiel Horvat vifiko inexänom lubeli ed igolom lü parköp, kö 
äbinon tood omik. Äjedom mänedi e plöjiti sui seadöp pödik. “Binos 
bisarikos,” ätikom. No äseadom koveniko, äsif ek smalikum ka om 
imufom seadöpi dü nekom oma. 


Ägemufükom seadöpi lü plad büik nomik, ed änikurbom motori. 
Pö süpäd gretik oma, tridöms no äjinons binön kö futs oma 
äkösömikons ad tuvön onis. Ba futs oma isvelikons-li kodü kontag ko 
vat koldülik? Ye töbs neveütik at vifiko päglömons, ed anu el Horvat 
ägetävom lomio. Äbinom kotenik, das tikamagots omik pifümons 
stabü tik täläktik. 

LÄLID - KAPIT LULID (1) 
KONS# Ö 










Jönul e Lälid älogedons lü od seilo dü tim ömik: fino 
Jönul ätiron pipi Türkänik se mud, ed äspikon ofe me vög 
trögik e slipöfik: 


“Kif binol-li?” äsagon Jönul. 


Ekö vöds spikota no kuradüköla. Lälid ägespikof, 
bosilo nekonfidiko: “Ob - id ob töbo sevob osi, o söl, tü 
timül at -nemuiko isevob kif äbinob gödu at sosus isebedob, 
ab tikob, das ecenob ömikna poso.” 


“Kisi vilol-li sagön dub atos?” äsagon Jönul, seväriko. 
“Kleilükolöd osi obe!” 


“Liedo no kanob kleilükön osi obe” äsagof Lälid, “bi no 
binob ob it, suemol-li?” 


“No suemob,” äsagon Jönul. 


“Pidob, das no kanob kleilükön osi ole kleilikumo,” 
ägespikof Lälid go plütiko, bi primo no kanob suemön osi, ob 
it, e bi gretot obik cenon mödikna dü del alik, atos kofudükos 
obi vemo.” 


“No baicedob,” äsagon Jönul. 

“Benö!l ba ol no etuvol osi soiko jünu,” äsagof Lälid, 
“ab ven omutol cenön ini krüsalid - ed atos ojenos ün del 
seimik, no sevol-li? e pos atos ini pab, niludob, das osenol 
boso kofudik, no-li?” 


“Lölöfiko no,” äsagon Jönul. 

“Benö! ba senäl ola no sümon ko senäl oba,” äsagof 
Lälid, “fümiko sevob, das senäl oba binonöv vemo bisarik.” 


~“ol-li!” äsagon Jönul nestümiko, “Kif binol o/-li?” 


Ekö ons primü spikot dönu. Lälid päskänof boso, bi 
küpets Jönula äbinons sovemo brefiks; tän Lälid, boso 
pleidiko, äsagof go fefiko: “Cedob, das sötol sagön obe, kin 
ol binol, primo.” 


“Kikodo-li?” äsagon Jönul. 


Ekö säki votik kofudik; e bi Lälid no äkanof datikön 
kodi gudik seimik, e bi äjinos, das Jönul äbinon vemo mivimik, 
ämogolof. 


“Kömolöd isio!” Jönul ävokädon ofe, “labob veütikosi 
ad sagön ole!” 


Fümiko atos äjinon ofe gudik: Lälid äflekof oki ed 
ägekömof. 


“No zunolöd,” äsagon Jönul. 


“Atos, binos-li valikos?” äsagof Lälid, kel mögo 
ästeifülof ad bemastön zuni oka. 


“No,” äsagon Jönul. 


Bi no älabof votikosi ad dunön, Lälid äcedof, das Jönul 
bo sagonöv ofe frutikosi. Dü minuts ömik äsmökon nen 
spikön, ab fino äneplifon bradis, ätiron pipi Türkänik se mud 
oka dönu, sagölo: “Benö! cedol, das ecenol, vo-li?” 


“Si, o söl,” äsagob Lälid, “pidob vemo, das ecenob; 
“No kanob memön dinis äs büo - e gretot oba cenon ai!” 
(Fövot osökon ünü mul okömöl) 





BLATAD 
BÜCÖDOT 
BÜSUEMOD 
CARAD 
DAKOSÄD 
FLIB 

FÜMÖN 
FURMID 
GEMUFÜKÖN 
GLUKSMILÖN 
JÖNUL 
KAMALÄN 
KLIETIK 
LÄNOD 
LEFOG 
LUKREDIK 
LÜOD. 
MAGIÄL 
MEGÖN, 
NATAMÖF 
NEVOTÜKAM 
NIKURBÖN 
NILUDO 
NOMÖF 

PAB 
PÖDAGLUN 
PÖPAKONÄD 
SILIKRATABUMOT 

VÖDS NEKÖSÖMIK 


cockroach; Schabe;. blatte; cucaracha 
prejudice; Vorurteil; préjugé; prejuício 
preconceived notion; vorgefaszte Meinung 
locust; Heuschrecke; locuste; langosta 
traffic; Verkehr; circulation 

flea; Floh; puce; pulga 

to confirm; bestätigen; confirmer 

ant; Ameise; fourmi; hormiga 

to push back; zurückschieben; repousser 
to chuckle; glucksen; glousser; reírse 
Caterpillar; Raupe; chenille; oruga 
plain; Ebene; plaine; llanura 
refreshing; erfrischend; rafraîchissant 
landscape;’ Landschaft; paysage; paisaje 
cloud; Wolke; nuage; nube 
superstitious; abergläublich; supersticioso 
direction; Richtung; sens; sentido 
flight of fancy; caprice passager 

to splash about; plätschern; patauger 
instinct; Naturtrieb; instinto 

unchange; Unveränderung; inchange 
to switch on; einschalten; arrancar 
presumably; vermutlich; probablemente 
normality; Normalität; normalité 
butterfly; Schmetterling; papillon; mariposa 
background; Hintergrund; fond; fondo 
folklore; Volkskunde 

skyscraper; Wolkenkratzer; gratte-ciel 
to scrutinize; genau ansehen; escudriñar 
ominously; drohend; menaçant 

effort; Mühe; esfuerzo 

pedal; Fuszhebel 

to crush; niederschmettern; écraser 
vastness; Unermeszlichkeit; immensité 
squirrel; Eichhörnchen; écureuil; ardilla 


